
y naltpreasfințitul Teodosie, Arhiepiscopul Tomisului, transmite, în Pastorala sa de Crăciun, ca medicii și asistenților 


medicali să aleagă viaţa și să nu mai accepte uciderea pruncilor nenăscuți. „Uciderea de prunci a devenit un produs 

social, oferit și consumat, în văzul și cu complicitatea tuturor, de cei care se consideră „păzitori ai vieţii”: medici, taţi și 
mame”, afirmă Înaltpreasfinţitul Părinte tomitan. „Credincioșii medici și asistenţi să stăruie cu curaj în rândul colegilor 
pentru încetarea practicii barbare a vărsării „pe treizeci de arginţi” a sângelui nevinovat.” cere ÎPS Teodosie în Pastorala sa 
mișcătoare pe care o redăm integral mai jos. 


(https://Mwww.activenews.ro/stiri/IPS-Teodosie-al-17-lea-copil-al-unei-mame-credincioase-continua-lucrarea-de-daruire-pentru-copii-si-nevoiasi-VIDEO- 

"+ TEODOSIE, 
prin harul lui Dumnezeu Arhiepiscop al Tomisului, 
Clerului și poporului dreptcredincios din cuprinsul Arhiepiscopiei Tomisului, 


Bucurie de la Domnul Întrupat iar de la noi părintească îmbrăţișare! 


PASTORALSĂ 
bä SĂRBĂTOAREA NAȘTERII DOMNYISYI 
2023 


TMEODOSIC 
ARHIEPISCOPYILS TOMI SYISYI 


lubiti fii duhovnicești, 


Din Duhul Sfânt și din Fecioara Maria Se naște Cel ce este Același ieri și astăzi și în veci (Evrei 13, 8). Pe „Domnul Cel preaînălțat”, Care S-a 
pogorât la noi din sânurile Tatălui, Îl aflăm cu emoție în Biserici. 


Pruncul plânge în brațele Maicii preacurate știind că „întru ale Sale a venit dar ai Săi nu l-au primit” (loan 1, 11). Ni se încredințează Întreg, într-o totală 
renunțare la Sine, așa cum mărturisește un vechi colind românesc: „Pe Fiul în al Său nume/ Tatăl L-a trimis în lume/ Să se nască/ Și să crească/ Să ne 


mântuiască”. Nimic din ceea ce cunoaștem sau vom cunoaște vreodată nu se compară cu dragostea Lui sinceră și nevinovată, dătătoare de nemurire și 
sfințenie. Împreună cu păstorii și magii, ne apropiem de Nepreţuitul Dar iar în strigăt de biruinţă „Leru-i ler!” Îl chemăm prin slujitorii euharistici ai comunităţii. 


Nașterea sfinţeniei în familia creștină 


Întrucât praznicul Nașterii Domnului este pe drept considerat ziua familiei creștine, se cuvine să aducem vorba și despre această profundă, însă mult lovită, 
strălucire a sa. Unitatea de rugăciune și ajutor cu ceilalţi frați de credinţă începe din familie. Când vorbim de familie ne referim la rădăcina unei vieți creștine, 
nu păgâne. 


Familia cuprinde în sine Biserica și neamul în măsura în care se arată capabilă de sacrificiu pentru naşterea și educarea unei noi generații, 
îmbogăţite în Dumnezeu . 


Durabilitatea în timp a unui neam se probează numai atunci când familia este așezată în fruntea darurilor sale. Din punct de vedere teologic familia nu este 
numai o simplă convenţie socială. Ea depășește timpul și are o semnificaţie deosebită în planul lui Dumnezeu pentru lumea noastră. 


Faptul istoric al dăinuirii Bisericii până în zilele noastre și până la sfârșitul veacurilor se datorează mai întâi purtării de grijă a lui Dumnezeu dar și 
înţelegerii corecte — transmise din neam în neam, începând cu primii convertiți de pe aceste meleaguri, ucenicii Sfântului Apostol Andrei — a 
menirii familiei. În desfășurarea istoriei vom rezista doar atât timp cât vom ţine poruncile Sfintei Cununii, dintre care prima este iubirea 
născătoare de prunci . 


Sfântul loan Gură de Aur subliniază acest lucru: „Unde sunt bărbat și femeie și copii întru unire de cuget și dragoste, legaţi cu legăturile faptei bune acolo 
este și Hristos în mijlocul lor — că El nu acoperișuri de aur caută, nici stâlpi strălucitori, nici marmură arătoasă, ci frumusețea sufletului și podoaba cugetului 
și masă plină de dreptate, încărcată de roadele milosteniei” . 


În copil sălășluiește Hristos 


Praznicul Nașterii Domnului ne predispune întotdeauna la căutarea binecuvântatei copilării și acest lucru nu înseamnă neapărat o nostalgie de moment. Nici 
o altă sărbătoare nu ne trimite mai mult decât Crăciunul spre seninul bucuriei pe care l-am putut trăi deplin doar atunci, în zorii nevinovăţiei. Copii frumoşi, 
din familii smerite, ASTĂZI se înghesuie buluc să-și dea vânt pe pârtiile amintirilor noastre, în refren de colind, cu sunet de clopoței, intonând mesianic „Leru- 
i ler!” sub privirea îngăduitoare a Pruncului din icoană. Parcă auzim cuvintele Domnului: „Adevărat zic vouă: de nu vă veți întoarce și nu veţi fi ca pruncii, nu 
veţi intra în Împărăţia Cerurilor” (Matei 18, 2-3). 


De la icoana cea mai venerată a unei biserici, Maica Domnului cu Pruncul, suntem învăţaţi să deprindem înţelepciunea întregii vieți. În Pruncul lisus ne 
regăsim toţi cei credincioși, treziți de chemarea unei vieţi noi. La Dumnezeu totul este cu putinţă (Luca 18, 27) astfel încât vestea cea bună adusă de înger 
(Luca 2, 11) nu păleşte în fața simplităţii în care „S-a născut Cel făr-de-nceput”. Dimpotrivă, ea anunţă ziua cea neînserată a Împărăției lui Hristos, acel 
„Ziurel de ziuă” prezent în inimile și pe buzele curate ale pruncilor colindători. 


Crima lui Irod: oglinda lumii fără de Dumnezeu 


Purtând în fiinţa lui suavă pecetea de lumină a Mântuitorului, pruncul devine Apostol credincios iar rugăciunea vieţii sale cutremură străfundurile iadului: „Și 
Lumina luminează în întuneric și întunericul n-a cuprins-o pe ea” (loan 1, 5). Fiecare respiraţie a copilului este un colind tainic oferit sfințeniei Atotţiitorului. 


Irod și sfetnicii săi nu pot accepta cu ușurință sfârșitul nopții și sunt dispuși la orice fărădelege pentru a face să înceteze colindul Vieţii pe pământ. În calea 
lor nu stau oștiri înarmate, nici mașinării de luptă, nici tehnicieni pricepuţi, ci pruncii colindători care, în ciuda odioasei vărsări de sânge și a nenumăratelor 
prigoniri la care sunt supuși, nu pot fi împiedicaţi a se înălța cu curaj în calendarul veșnic, alături de Sfinţii 14.000 de Prunci, pomeniti pe 29 decembrie. 


Viaţa și propășirea ei prin urmași este echivalată cu o ameninţare la adresa așa-zisei „dezvoltări” sau „emancipări”. Tinerii sunt mai întâi rupţi de rude, apoi 
de Biserică, pentru ca să ajungă îndoctrinaţi în cultul consumului de orice fel și al plăcerilor de moment. Sunt descurajaţi de a mai continua actul genezic 
prin Căsătorie, așa cum l-au primit de la strămoși, din cauza mediului nociv în care se zbate societatea fără de Dumnezeu. 


Uciderea de prunci a devenit un produs social, oferit și consumat, în văzul și cu complicitatea tuturor, de cei care se consideră „păzitori ai vieţii”: 
medici, taţi și mame. 


Familiile cu mai mulţi copii sunt considerate vulnerabile, motiv pentru care li se refuză orice ajutor. Adeseori cei cu mulţi copii sunt batjocoriți, jigniţi, 
desconsideraţi. Asigurarea cu cinste a traiului zilnic și a necesarului pentru educaţia pruncilor în aceste familii este o mucenicie nevăzută pe care nu o mai 
respectă nimeni în afară de Hristos. Copiilor din familii numeroase li se refuză adeseori dreptul de a fi trataţi egal cu colegii lor. lată unde un observator 
obiectiv ar putea identifica adevărata scădere a societăţii contemporane! lată unde se află discriminarea reală! lată unde duce orice fel de compromis cu 
lumea întunericului! 


Singura speranţă în această situație dureroasă poate fi, dacă vrem, revenirea cu toată puterea la izvoarele Creștinismului românesc adică la descoperirea 
legăturii cu Cerul, pe care ne-a predat-o, în zorii etnogenezei, întâiul chemat la Apostolie. 


Moștenirea Sfântului Apostol Andrei 


Biserica Ortodoxă este una cu Hristos prin Duhul Sfânt . În și prin Biserică, Hristos își exercită puterea cea din veac, dând sens fiecărei ființe . Prin voința 
Mântuitorului (Matei 28, 19-20) Sfântul Apostol Andrei a ajuns pe aceste plaiuri punând temelie necilintită a Bisericii românești propria sa mărturie și 
învățătură. Ucenicii săi, dintre care amintim cu evlavie pe Mucenicii de la Dervent (un preot și trei fecioare, arși de vii), ori pe Sfinţii Misionari In, Rim și Pin 
(înghețaţi în apa unui râu, prăznuiţi pe 20 ianuarie), au întins spre miazănoapte năvodul misionar al „pescarului de oameni” (Luca 5, 10) schimbând vechile 
obiceiuri cu Legea creștină, devenită mai târziu în documente legea românească (jus valachicum) după care ne-am călăuzit până în zilele noastre . 


Sub îndrumarea legii creștine, obștile gentilice păgâne, care au supravieţuit până prin secolele II-III , s-au descompus în familii-pereche, primitoare ale 
Sfintelor Taine. Poate fi considerat momentul cel mai inspirat al istoriei neamului nostru românesc , fiind motivul principal al nașterii noastre deopotrivă ca 
români și creștini dar și apărarea cea mai tare împotriva invaziilor păgâne ce au continuat...și am putea spune că încă mai continuă. Ucenicii Sfântului 
Andrei, preoți și credincioşi anonimi, au știut să prezinte Creștinismul, nu atât în forme retorice, cât mai ales în forma sa cosmică dar și familială, exprimată 
cel mai bine în exemplul vieţuirii lor și a copiilor lor. Colindul românesc a păstrat în formă nealterată, precum chihlimbarul, tocmai acele momente sfinte ale 
începutului. Colindătorul este misionarul excepţional, purtând asupra lui binecuvântarea Sfântului Andrei cu care reușește să aprindă foc nou în vatră veche. 
Alcătuirea obștilor în jurul Bisericii și formarea cetelor de neam, conduse de preoţi, luptând și muncind pentru același scop, pe temeiul unic al Sfintelor Taine, 
au asigurat înveșnicirea neamului român-ortodox. Taina vieţuirii noastre înseamnă eternizarea neamului în Hristos prin păzirea sfințeniei familiei și a tradiţiei 
sale creștine. Aceasta este moștenirea primită de Sfântul Apostol Andrei, primul colindător al meleagurilor noastre și întemeietorul scaunului mitropolitan al 
Tomisului. 


Îndemn 


Îndemnăm cu stăruință arhierească pe toți preoții și monahii din cuprinsul Tronului Sfântului Apostol Andrei să aprindă flacăra rugăciunii în biserici mai mult 
decât oricând și să descopere fiilor duhovnicești, mai ales prin pilda vieţii personale: mila, dreapta judecată și credinţa (Matei 23, 23). Preoţilor și monahilor 
le stă în putere să pregătească generaţiile noi de creștini pentru a rezista influențelor străine de duhul Evangheliei "care ameninţă să ne desființeze ca neam 
cu propria noastră ființă” . Acordati, cinstiţi slujitori bisericești, atenţie sporită față de copii, tineri şi de familiile creștine mult încercate. Este timpul potrivit să 
arătăm Domnului și nouă înșine că dragostea și frățietatea jertfelnică nu sunt „produse expirate” ale unei societăți intrate în descompunere ci lucrări ale 
harului dumnezeiesc pururea viu și veşnic nou. Călăuziți pe toți fiii parohiilor și mănăstirilor spre întărirea morală și materială a părinţilor cu mai mulţi copii, 
îngrădind astfel cumplita cădere în deznădejde. 


Dreptmăritorilor creștini din pământul apostolic al Dobrogei le adresăm cuvânt de îmbărbătare în lupta pe care o au de dus pentru a propăși în 
credință, nădejde și dragoste. Vă adresăm îndemnul părintesc de a vă alipi mai mult de parohiile și de preoții dumneavoastră, în ascultare și 
receptivitate fată de chemarea acestora. Faceţi cunoscute preoților dumneavoastră durerile și apăsările vieţii dar și năzuinţele ori ideile 
misionare, inițiind o comunicare vie și spornică în fapta cea bună. 


Creștinii căsătoriţi să cinstească sfințenia casei lor, primită de la Domnul, prin cultivarea virtuţilor morale și prin naștere de prunci, luând aminte la cuvintele 
exprimate de Sfântul lustin Martirul și Filosoful în Apologia |, scrisă în jurul anului 150: „Noi nu expunem, adică nu abandonăm copiii...ca nu cumva vreunul 
dintre aceștia, nefiind luat să fie crescut de cineva, să moară și, în felul acesta să fim ucigași...Principial, nu ne căsătorim decât pentru a naște copii.. .”. 


Credincioșii medici și asistenţi să stăruie cu curaj în rândul colegilor pentru încetarea practicii barbare a vărsării „pe treizeci de arginţi” a 
sângelui nevinovat. 


Tinerilor și copiilor le oferim sfatul de a deprinde încă de mici bucuria de a fi creștini, fii adevăraţi ai Împărăției lui Dumnezeu și de a înțelege că ei sunt cea 
mai prețioasă comoară a Bisericii, pândită de mulţi spre a fi prădată și risipită. Ne rugăm îngerilor păzitori și sfinţilor protectori să-i ţină în dragostea lui 
Hristos și în lumina învățăturilor celor folositoare de suflet. 


Îmbrățișare arhierească 


Sub impresia celor spuse mai sus nu mai avem decât a vă încredința păcii lui Hristos Cel născut în peștera Betleemului cu bucurie duhovnicească dar și cu 
speranţa că în peșterile inimilor noastre va rodi credinţa prin fapte bune potrivit cu învăţătura Sfântului Apostol Andrei. Cu smerenie, plecăm neîncetat 
genunchiul, pomenindu-vă la rugăciune, în Peștera Sfântului Apostol Andrei, din localitatea lon Corvin, consemnată de tradiţie ca legăn al Creștinismului 
românesc, cel mai iubit loc de pelerinaj al Dobrogei. 


Pentru toate sfintele sărbători și pentru trecerea în noul an de la Domnul vă îmbrăţișăm cu căldură și vă binecuvântăm, dând glas cuvintelor Sfântului loan 
Hrisostom: „ De multă bucurie sunt astăzi plin, când văd doritele voastre chipuri. Nu se bucură și nu se veselesc atâta părinții cei iubitori de copii, când îi 
înconjoară copiii și când le fac multă plăcere cu purtările lor frumoase și cu dragostea lor, cât mă bucur şi mă veselesc eu acum , când văd această adunare 
duhovnicească a voastră strânsă aici cu atâta bună-cuwviinţă şi cu dor înflăcărat de a auzi dumnezeieștile cuvinte, când vă văd că ați disprețuit hrana 
trupească și v-ati grăbit spre cea duhovnicească, arătând prin fapte cuvântul Domnului ce spune: ”. 

Pentru toţi rugător înaintea Domnului Întrupat, 


t TEODOSIE, 


Arhiepiscopul Tomisului (http://www.facebook.com/photo/?fbid=744568051053792&set=a.551125293731403) 


Vedeţi și PS Ambrozie apără Mărturisitorii și condamnă Codurile QR care întinează Chipul lui Dumnezeu și "descriu degringolada, haosul, lipsa de formă și 
rânduială, anulând frumuseţea cu care Dumnezeu a creat lumea”. Pastorala Episcopului Giurgiului (https:/Awww.activenews.ro/cultura-biserica-ortodoxa/PS- 
Ambrozie-apara-Marturisitorii-si-condamna-Codurile-QR-care-intineaza-Chipul-lui-Dumnezeu-si-descriu-degringolada-haosul-lipsa-de-forma-si-randuiala- 
anuland-frumusetea-cu-care-Dumnezeu-a-creat-lumea-.-Pastorala-Episcopului-Giurgiului-186460) 

